**הסיפור של אנג'לי**

[תגיות: הודו, עבדות, סיעוד, משק בית]

מבוסס על ראיון שערכה עו"ד עדי וילינגר מהמוקד בקליניקה של ארגון "ברופאים לזכויות אדם" בחודש דצמבר 2007, ועל פניות מאוחרות יותר של המוקד בעניינה של אנג’לי.

אנג’לי תושבת מומביי, נשואה ואם לשני ילדים. במומביי התגוררה עם 18 בני משפחתו של בעלה בבית אחד והתפרנסה מעבודה במפעל. אנג’לי ובעלה רצו לקנות בית נפרד למשפחתם. חברת כוח אדם מקומית הציעה לאנג’לי לנסוע לעבוד בסיעוד בישראל. אנג’לי שילמה להם 9000$ כדי שיסדירו את עבודתה בישראל, סכום שלוותה מהבנק. היא הגיעה לישראל באמצע שנת 2007, ורק בתחילת שנת 2009 סיימה לשלם את החוב.

כך תיארה אנג’לי את עבודתה בישראל: "הגעתי עם אשרת ב/1 למעסיק ברעננה, הרווחתי 500$ בחודש והייתי שם שבוע. האישה הייתה מאד כבדה והיה לי קשה. טיפלתי באישה בכל דבר – עשיית צרכים, מקלחת. היא לא יכלה להסתדר בלעדי, בגלל זה גם לא לקחתי חופש. בעלה לא נתן לי לגעת בכלום בבית. נתנו לי שם להתקלח רק פעם בשבועיים כדי שלא אבזבז את המים. היה לי שם חדר עם מיטה. בעלה התלונן לסוכנות שאני קטנה מידי וביקש אישה אחרת. הסוכנות אמרה לי לחכות למעסיק. שכרתי חדר בתל אביב. הייתה שם מישהי היא אמרה לי לבוא לעבוד איתה בינתיים בניקיון. עבדתי איתה יום אחד אבל לא קיבלתי כסף.

בסוכנות כח אדם אחרת אמרו שמצאו לי עבודה עם ארבעה ילדים ברמת השרון. שאלתי אם העבודה עם ויזה, אמרו לי שכן, שתהיה תקופת מבחן של עשרה ימים ואז זה מסודר. למעסיקה קראו קרן. אמרתי לה שלא נותנים ויזה לטיפול בילדים והיא אמרה שזה בסדר כי לבעלה יש בעיות בלב והם יבקשו אישור בשבילו וככה אני אוכל להשאר אצלם לטפל בילדים. כך חלפו 20 יום ולא קבלתי אשרה. חיכיתי כי לא היה לי לאן ללכת ולא חכתה לי עבודה נוספת.

לא יכולתי לצאת החוצה, לא נתנו לי לענות לטלפונים, לא נתנו לי לפגוש חברים. עבדתי כל יום מ-6:00 בבוקר עד 22:00 בלילה. קרן אמרה לי מתי אני יכולה להתקלח, מתי לאכול. היו לי 20 דקות כל יום בהם הייתי צריכה להתקלח, לכבס ולנוח. הייתי צריכה לכבס ביד. לא יודעת למה. לא היו לי חברים. לא קשר. גם היום לטיפול הרפואי היא כמעט לא נתנה לי ללכת. היה לי קשה לצאת. אין חופשות בכלל. אני לא יכולה לצאת להתפלל. קרן מכינה אוכל פעם בשבוע לכל השבוע היא שמה בקופסאות ואני אוכלת מזה. היו לי גם 20 דקות לאכול – 10 בצהריים ו-10 בערב. ב-13:00 אני אוכלת אורז, לפעמים קפה. לפעמים היא משאירה לי פעם בחודש תפוחי אדמה שהיא לא רוצה לזרוק. בבוקר אני רק שותה קפה. היא סופרת את הביצים ואומרת לי לא לקחת ביצים. פעם לקחתי שתי ביצים, היא צעקה עליי למה לקחת 2 ביצים אל תאכלי אוכל כבד. בערב אני לעולם לא לוקחת אוכל לבד, פחדתי.

טיפלתי בארבעה תינוקות, שני זוגות תאומים. גם כל עבודות הבית היו עלי. הם שמונה בני משפחה בבית גם ההורים של קרן. בעלה של קרן יוצא בבוקר וחוזר בערב. קרן לא עובדת. היא בבית איתי כל היום חוץ מכשהיא יוצאת לשופינג או למסיבות או עם חברים. קיבלתי 800$ בחודש ועוד 50$ לימי ראשון אבל לא יצאתי לחופש. קרן שלחה בשבילי את הכסף למשפחה. הם אמרו לי בבית שהכסף מגיע.

כל הגוף שלי כואב. אני צריכה לנוח. כואב לי כל הגוף. אמרתי את זה לקרן והיא צרחה עליי. היא כעסה מאד. היא אמרה שלא תיתן לי את הדרכון שלי שנמצא אצלה ושהיא לא תיתן לי ללכת.

לפני חודש אמרתי לקרן שאני לא יכולה ככה להיות בבית כל הזמן ואמרתי שאני לא רוצה להיות בלי ויזה. קרן נהייתה crazy, כעסה.

בכיתי מאד. בעלה של קרן ראה שאני בוכה ואמר לי שהיא crazy women ושאני אהיה טובה ואחכה קצת בשקט. באמת כשהיא ראתה שאני טובה וכל הזמן עובדת היא החזירה לי את הדרכון. בעלה טוב. רק היא ככה. קרן הפעילה עלי לחץ מאד גדול שאסור לי לצאת או לעזוב. היא לא הרביצה לי. היא אמרה שיגרשו אותי אם אצא."

לאחר הפגישה בקליניקה חזרה אנג’לי לעבוד בבית המשפחה. בהמשך סיפרה לנציגת המוקד כי היא בדיכאון ומצבה קשה, והיא רוצה לברוח אך לא בטוחה שיהיו לה הכוחות לכך. לאורך כל התקופה דאגה אנג’לי לילדי המשפחה ותהתה מי יטפל בהם אם תעזוב. בסוף חודש פברואר 2008 פנתה אנג’לי שוב לנציגת המוקד, אמרה כי היא חולה ועייפה וממשיכה לעבוד ונותרה ללא כוחות. בתחילת חודש מרץ אמרה אנג’לי לקרן שהיא מבקשת לעזוב, ובתגובה זרקה קרן את חפציה לרחוב ואמרה לה לעזוב ברגע זה. בתחילת מרץ 2008 עברה אנג’לי למקלט. באמצע מרץ נחקרה במשטרה, ובהמשך נחקרה פעם נוספת.

בחקירתה במשטרה סיפרה אנג’לי על איומים של המעסיקה שנועדו למנוע ממנה לצאת מהבית, ובהמשך למנוע ממנה לעזוב. באחת הפעמים שביקשה לעזוב לקחה ממנה המעסיקה את דרכונה וכספה. המעסיקה צעקה על אנג’לי והפחידה אותה. אנג’לי הסבירה לחוקרת המשטרה כי המעסיקה אמרה לה שאין לה ויזה ולכן פחדה לצאת מהבית, והמעסיקה עינתה אותה נפשית. השער היה נעול בשלט רחוק, והיא לא ביקשה את השלט בגלל שהייתה מבודדת, עבדה ללא מנוחה, ופחדה מגירוש ומאיומי המעסיקה.

המעסיקים נחקרו במשטרה פעם אחת. המעסיקה שיקרה וטענה שאינה מכירה את אנג’לי. החקירה לא עסקה בתנאי העבודה של אנג’לי. במשטרה החליטו, לנוכח מצבה של משפחת המעסיקים, "לפנים משורת הדין" לסגור את התיק.